Page:Ludus Coventriae (1841).djvu/225



Sathan. Now Belyard and Belȝabub, ȝe der wurthy devele of helle, And wysest of councel amonges alle the rowte! Herke now what I sey, a tale I xalle ȝow telle, That trobelyth sore my stomak: therof I have grett dowte. Belyalle. Syr Sathanas, owre sovereyn, syre, with the wol we dwelle, Alle redy at thi byddynge to the do we lowte; If thou have any nede of oure wyse counselle, Telle us now thi qwestyon alle out and oute; Sey al thi dowt be-dene. Belsabub. ȝa, sere, telle us thi dowte by and by, And we xul telle the so sekyrly, That thou xalt knowe verryly What thi dowte dothe mene.

Sathan. The dowte that I have it is of Cryst i-wys; Born he was in Bedleem, as it is seyd, And many a man wenyth that Goddes sone he is, Born of a woman and she a clene mayd. And alle that evyr he prechyth, it is of hevyn blys, He wyl lese oure lawe, I am ryght sore afrayd; ffayn wolde I knowe who were ffadyr his, ffor of this grett dowte I am sore dysmayd Indede. If that he be Goddys childe, And born of a mayd mylde,